Sulík, Richard, predseda NR SR (2010-11-03):
Ďakujem pekne. Dobrý deň prajem, dámy a páni, ja teda som sa rozhodol použiť aj hi-tech na môj príhovor. (Inštalovanie prezentácie.) Ďakujem. Teda k platom poslancov. Ako prvé treba si uvedomiť, že aké sú východiská z celej tejto situácie, ktorú sa tu snažíme riešiť a ktorá nie je jednoduchá. 1. Sú to očakávania verejnosti, že aj poslanci sa budú podieľať na šetrení verejných financií. A, samozrejme, tie očakávania neuspokojíme nikdy, keď by sme znížili platy o 30 %, budú požiadavky na 50 atď. Ale napriek tomu sa dá povedať, že niekedy tie očakávanie sú vyššie, niekedy nižšie, niekedy sa hospodárstvu darí, niekedy nedarí. Teraz je, skrátka, ten moment, kedy aj úplne reálne sa od poslancov očakáva, že budú solidárni, a teda že tiež niečím prispejú. Tento prvý bod sa týka, samozrejme, nás úplne všetkých. 2. Je tu bod, ktorý sa týka koaličných poslancov. Je to prísľub premiérky znížiť platy poslancov o 10 %. 3. Tretí bod sa opäť týka všetkých poslancov. Platy sú zmrazené od roku 2008, čo v podstate nás spoločne dostalo do, dá sa povedať, nejakej pasce, do veľmi nepríjemnej situácie, z ktorej sa pomerne ťažko bude vychádzať. Návrh, ktorý je predložený a o ktorý vás budem prosiť, aby ste s ním súhlasili, je postavený na nasledovných štyroch bodoch: 1. Plat poslanca je trojnásobok priemernej mzdy, už tej odmrazenej, zníženej o dvojnásobok deficitu. Toto je plat, základný plat poslanca. 2. Paušálne náhrady klesnú. Dnes sú paušálne náhrady 70 % pre bratislavských poslancov, 80 % pre mimobratislavských, ale z tých zmrazených platov tie klesnú na 60 a 70 %, ale z odmrazených platov, čo v sume je mierny pokles z 1 406 na 1 350 pre bratislavských a ešte o niečo menej pre mimobratislavských poslancov. 3. Náklady na kanceláriu a asistenta, ktoré sú dnes oddelené, by sme dali, by sme celkovo znížili, ale dali by sme ich do jedného balíka tak, aby poslanec, najmä poslanec rozhodoval o tom, že akú čiastku na čo použije. 4. Odstupné by kleslo z päťnásobku na trojnásobok. Keď takýto návrh bude prijatý, čo to znamená: 1. Opätovne zavádzame dynamiku do platov. To znamená, odmrazujeme platy a toto je, ja si myslím, že najpodstatnejšia časť návrhu, lebo zmraziť platy je jednoducho zlé riešenie. 2. Toto je rozpočtovo veľmi dôležité. Celkové náklady klesnú o skutočných a poctivých 10 %, a to z 12,8 na 11,5 mil. eur. To sú celkové náklady na poslanecké platy a tie ďalšie sumy, ktoré Národná rada vypláca. 3. Poslancom dávame viac voľnosti pri financovaní ich asistenta a ich kancelárie. To znamená, majú viac možnosti sa rozhodnúť. 4. A toto, si myslím, je veľmi dôležité, nevyžadujú sa žiadne ďalšie zmeny. Keď tento návrh takto schválime, tak štyri roky alebo jedno ako dlhú dobu nemusíme nič meniť. 5. Keď, samozrejme, poslanci budú múdro rozhodovať, tak tento návrh dokonca umožňuje mierny nárast poslaneckých príjmov. To vidieť tu, teda nevidieť. Ale ja vám to môžem povedať. Tak poviem iba jedno číslo. V prípade, že by sme v roku 2014 dosiahli plánovaný deficit 2 %, zároveň by bol priemerný rast hrubej mzdy o 4 % nominálnej, tak to dokonca znamená nárast všetkých poslaneckých príjmov, len teda tých príjmov, o približne o 4,5 %, resp. asi 5,5-tisíc až 6-tisíc eur. To, samozrejme, len v prípade, že tie rozhodnutia, ktoré bude tento parlament prijímať, budú rozumné. Keď nie, tak môže dôjsť aj k poklesu. Prijatím tohto zákona poslanci preukážu skutočnú vôľu šetriť. Nebude to len, že nejak naoko tvárme sa, ibaže, skúsme to tak nejak hlavne prekľučkovať potichu. My reálne povieme, áno, Národná rada znížila náklady o 10 %. Po druhé. A toto viem, že pre viacerých poslancov je veľmi zaujímavá alternatíva. Otvoríme možnosť znížiť aj ostatné platy vo verejnej správe. Napríklad môžme sa baviť o tom, to je ten spodný bod, prečo musia mať starostovia päť mesiacov odstupné, keď budú mať poslanci len tri mesačné platy ako odstupné. Prečo aj starostovia by nemali mať iba tri mesiace odstupné? To je taká prvá celkom zaujímavá otázka. Ďalšia vec. To, že plat poslanca bude trojnásobok priemernej mzdy mínus dvojnásobok deficitu, znamená, že od tohto platu sa odvíjajú platy pre všetkých ostatných ústavných činiteľov, ktorých máme vyše 2 000, a automaticky sa to premietne aj do ich platov. No a je pravda, že na budúci rok sú navrhnuté ešte aj nejaké korekcie, ale tie by skončili a od januára 2012 by mali všetci ústavní činitelia rovnaké ohodnotenie. Na záver ešte pár slov k alternatívnym návrhom. Jeden návrh bol taký, že znížiť platy len o 15 % alebo len o 10 akože odmraziť a znížiť platy len o 10 alebo len o 15 %, ale tento návrh problém nerieši, len ho posúva, a to, čo spravíme o rok. O rok sa tu budeme opätovne štípať, opätovne médiá to tu budú zľava, sprava rozoberať a prečo nie tí poslanci a čo s poslancami a znovu budeme musieť niečo riešiť. Kdežto ten predložený návrh robí, je elegantný v tom, že netreba sa odmeňovania poslancov dotýkať ďalšie štyri roky. Takisto návrh, ktorý predložila strana SMER, ktorý pozostáva v tom, že tie platy budú len zmrazené, opäť vyrába dva problémy: 1. Neznižuje celkové náklady. Tie celkové náklady budú presne také isté, aké sú dnes. Kdežto návrh, ktorý je predložený, tie náklady reálne znižuje o 10 %. To návrh strany SMER nerobí. 2. Tým, že tie platy ponecháme ďalší rok zmrazené, tak len o to viac otvárame tie nožnice medzi nezmrazenými a zmrazenými platmi, už dnes to je 300 eur mesačne, keď to necháme ešte tri roky, bude to možnože 600 alebo 650 eur mesačne. My len odsúvame problém, ale my ho neriešime. Preto by som vás chcel poprosiť, aby ste pouvažovali naozaj nad tým, že či návrh, ktorý predkladám, nie je spôsobilý na to, aby ho prijala aj opozícia, a, samozrejme, dúfam, že aj naši koaliční partneri a že naozaj rieši tú situáciu, v ktorej sa dnes poslanci nachádzajú, a konkrétne to, že platy majú zmrazené, aj tak zarábajú menej, ako by podľa zákona zarábať mali, a aj tak sú stále tí zlí, ktorí majú nehorázne vysoké platy. Tak myslím si, že ponúkam tu poctivé riešenie, a dúfam teda, že toto riešenie bude prijaté. Na záver by som chcel poprosiť všetkých, ktorí budú mať pozmeňujúce návrhy, som otvorený diskusii, veľmi rád sa stretnem, už som mal aj stretnutia s poslaneckými klubmi a plánujem teda v tomto pokračovať tak, aby sme možnože práve pri tomto zákone našli nejaký konsenz, kde si dokážeme spoločne povedať, že v poriadku, takto chceme, aby tie pravidlá boli nastavené. Ďakujem vám pekne.